OpenLLM-France/wikimedia huggingface dataset:
# Ar Mab mac’hagnet ac ar Vamm gristen

| ◄ Kanaouen ar Pesketour | Ar Mab mac’hagnet ac ar Vamm gristen | Kanaouen ar Mous bihan ► |
             AR MAB MAC’HAGNET
                               AG AR VAMM GRISTEN
                   AR MAB MAC'HAGNET
                                     AG AR VAMM GRISTEN
— O va mamm baour, pebeuz anken ! Pe ger kris eo va flaneden ! Me ’zo paour, me ’zo mac’hagnet, Ar vuez, d’in-me, zo kalet !
— Va mabik ker, var an douar Peb den hen deus e lod glac’har ; Den divac’hagn, den mac’hagnet A ren ho-daou buhez kalet.
— Mez, va mamm baour, ha pa velin Tud all o vont skanv a biou d’in Ha me rankoud, hed an hentchou En em stleja gant va flac’hou ?
— Va mabik ker, an hent zo berr A rod ar bed a dro lijer ; Evel d’ar mor an dour a red An dud a gerz var-zu ’r vered.
— Mez, va mamm baour, ha da c’hedal ? Red e vo din mont da gestal Ar paour, siouaz ; klask eo a ra Pa na c’hell gounit e vara !
— Va mabik ker, a zor da zor, Ne di ket da c’houlen digor ; Me zo ampart ; me labouro Ha ganhez me zaouhantero.
— Mez, va mamm baour, me ho pugel Eo a dleffe rei deoc’h skoazel ; Mamm maga mab hed e buhez Ve mantri diou galon bemdez.
— Va mabik ker, eur vamm gristen He deus, a-galz, guelloc’h kreden, Hi ’zo he brasa plijadur Gounit bara d’he c’hrouadur.
— Mez, va mamm baour, d’heoc’h ar c’hlenved, D’heoc’h ar maro a c’hell doned. ’En dra-ze pa zonjan, ervad An dour a veuz va daoulagad.
— Va mabig ker, guel ar golvan Eunik ken dister, ker bihan. Doue d’hezan a ro bevanz : Red eo fisiout e’r Brovidanz.
# Ar Marc’h hac ar C’haro.

| ◄ Al Lapoucetaër hac ar Voualc’h. | Ar Marc’h hac ar C’haro. | An Azen, ar C’hog hac al Leön.  ► |
FABL 53.
Ar Marc’h hac ar C’haro.
Eur marc’h a enep eur c’haro
En devoa eur vech combajo.
Ar c’haro voa an ardia
Ha da redec ar buanna,
Ma sclap ar marc’h divar an ent
Ha mont qen buan goude qent.
Ar marc’h evel-se repousset,
Ractal en deveus comprenet
Mont da gaout an den d’en pedi
Ma c’halje dont d’en em venji.
Neuse e parti gant furor
Hac e teu gantàn ar victor.
Mæs evit bea gouneet,
D’an den eo chomet oblijet,
Ma rencq dougen an den en dibr,
En e c’heno lecqed ar brid,
Ma rencq perpetuelamant
Da serviji bea content.
Sans moral.
An neb a ve en em fouret
En affero, na ne ell qet
Dont aben deus a gement-ze
Nemet sicourio o deffe,
En em gef goude oblijet
D’ar re en deus ho zicouret,
Ha goude o devo cals poan
O clascq en em denn a zindan :
Lacqet e vo dezàn eur brid,
Muin en coll evit en profit.
# Ar Marmous hac e Vugale.

| ◄ Ar C’hole hac ar Bouc’h. | Ar Marmous hac e Vugale. | Ar Paün hac ar Gru.  ► |
FABL 95.
Ar Marmous hac e Vugale.
Jupiter en deus desiret
M’en em assamblie al loenet
Evit gout pini deus anê
En devoa caëra bugale.
Al loenet tout en em gavas
En eur bazen, bian ha bras,
Hac an oll lapoucet ive,
Bras ha bian a bep coste,
En em dastument tout afour
D’en em renji en bord an dour.
An divea voa ar marmous.
Neuse e voe clevet eun drouz :
A ziabel, pa voe goelet,
Tout ar re-all so commancet
Farceres, goap a rent ive
Deus diadren e vugale.
Ar marmous ne voa qet contant
Hac a gomprene autramant.
Neuse e lavaras glorius :
Ne vo qet c’hui e vo ar juj ;
Jupiter vo a raï e c’hiz :
D’an hini garo vo ar priz ;
An hini jujo ar guella
Vo e vugale ar c’haëra.
Evit herve ma zantimant,
Eo ma bugale caër ha coant ;
Ma cleont bea preferet
Da gement hini so er bed.
Jupiter, pa gleo qement màn,
A gommanças hoarzin gantàn.
Sans moral.
Exempl ar garante dall-ze
D’ar marmous eus e vugale
A ziscq demp pegement ive
E qemeromp simplicite,
Ha pegement treo ar bed
A aparis demp dic’hizet
Pa deuomp da voelet anê
Gant daou-lagat an amitie.
# Ar Jikoloden

| ◄ Mathurin an Dall | Ar Jikoloden | An Ty Soul ► |
Air : Hirondelle légère.
E’n tu al d’ar sterik E veliz eur plac’hik O kutuil bleûniou ; Ha me chomm amguzet Gant ar c’hoant d’he guelet Dre douez an delliou.
Ker koantik e c’haven Gant he jikoloden Var e bleo dû pod, Hag he lagadik glaz, Sklear evel ar mor bras, Var dreaz guen an aod.
P’he devoa kutuillet Pep seurt bleûnv marellet, A leiz he barlen, E koulmaz anhezo Var eur brankik bezo, Gant eur vrouanen.
Hag e’n eur ho c’houlma He c’hleven ho kana Var ar gurunen, Gant eur vouez ker seder, Ha mouez eun alc’hoeder Eur zônik laouen.
« Te, va c’hurunennik, » E m’ hano da m’ dousik, » Te ’ lavaro : » Ar plac’h a m’ blansounaz » Da garo varc’hoaz, » Da garo ato.
» Va bleûniou a wenvo » Va c’houez a dremeno » ’Vel eur bouil moged ; » Mez kalon da vestrez, « Rozen a garantez, « A vleûnio bepred.
» Ia, mignounik tener, » Keit ha ma redo ’r ster, » Varzu ar mor doun, » E chommo da hano, » Disklabez ha beo, » Moullet e m’ c’haloun.
» Keit ha ma rei brezel » Ar skoul d’an durzunel, » Ar bleis d’an danvad, » Me ’vago kasôni » Enep kement hini » Rai d’id kalonad.
» Keit a ma richano, » Var he bodik dero » Ar rouzardennik, » Me a gano ivez » Sounik va c’harantez » Var bank va lochik.
» Kentoc’h e vo guelet » Ar pesk o tilammed, » Var an douar letoun, » Eget na dremenin, » Heb tridal ha c’hoarzin, » A biou da m’ mignoun.
# Ar Marc’h hac al Leön.

| ◄ Ar Glesqer hac an Ijen. | Ar Marc’h hac al Leön. | Al Loenet hac al Lapoucet.  ► |
FABL 36.
Ar Marc’h hac al Leön.
Eul leon a yez buan avoalc’h
Evit esse dibri eur marc’h ;
Mæs deus e ners disezisset,
Gant ar gosni e voa fallêd.
Ma gommanç sonjal ar voyen
Penaus e c’halje dont aben :
M’en eum c’hra meudeucin neuze,
Ma coms d’ar marc’h a gement-ze.
Ar marc’h o veza e glevet,
Ar flaud en deus anaveet,
Hac e teuas neuse gant mal
Da sonjal eun drompleson-all.
N’eus qet pell ne voa tremenet
Dre eun andret a voa spernec,
Ma voa en e droad anfoncet
Eun tam spern hac a voa gorret,
Ma pede ar meudeucin qez
Da denna anezàn e mæz.
Al leön a accordas tout,
Hac ar marc’h deus e oll c’halloud
A sco anezàn var e dal,
Hac a bartias quit ractal.
Neuse eur boan vras en devoe
Eus en em sevel ac’hane,
Rac bea voa casi lazet
Gant an tol-ze en devoa bed.
O ! dougen a ran, emezàn
Ma recompanç ar veach-màn,
Demeus ar sotis a meus gred,
Hac ar marc’h so just partiet.
Venjet en deus eun dromplezon
Dre eun all gant cals a reson.
Sans moral.
Eun inimi hac a zisque
Dirazoc’h scler avoalc’h e c’he
N’en dê qet da vea doujet
Evel pa greder mignonet
Seblanti o deus amitie ;
Ha rac ze divoallet raë.
# Ar Marmous hac al Louarn.

| ◄ Ar Verienen hac ar Geillenen. | Ar Marmous hac al Louarn. | Ar Glesqer hac an Ijen.  ► |
FABL 34.
Ar Marmous hac al Louarn.
Al loenet brutal eur veach
En consert en em assamblas.
Ar marmous en creis entree
A lammas manific doue.
Qazi oll e teujont neuze
Da envel anezàn roue.
Al louarn a deu avius
Deus ar galite glorius ;
Ma cassas gantàn ar marmous ;
E tisquezas deàn eur fos
El lec’h ma res dezàn guelet
Eun tam qig gant eul laç staget,
Ha deàn en deus lavaret :
Aze eus eun tenzor coachet,
Hac erve lezen ar c’hontre
A apparchant eus ar roue ;
Ha pa zeo dre al lezen did,
Qemer anezàn e profit.
Ar marmous buan a gredas
Ha, guel zot, en creis e lammas.
Al lasso zouden distignet,
Manific e voe qemeret.
Pa voelas e voa prisonier,
E c’hantre neuse en coler :
Al louarn a vlam aigramant
D’en bea tromplet, ar mechant.
Gant eun dousder a cals a c’hraç
Al louarn dezàn a laras :
O ! paour zot p’hini a zonje
E voa dign da veza roue,
Hac en em brepare gant mal
Da zont da c’houarn ar re-all ;
Ha ne elles qet gant da boan
En em c’houarn mad da-unan.
Sans moral.
Neb en deve antreprenet,
Gant ho zotis ne ellont qet
Dont aben deus an treo-ze
Re huel eus ho c’halite,
A gue certenamant dies
D’an oll dud evit farceres.
# Ar Marmous hac al Louarn.(2)

| ◄ Ar C’hoff hac an Izily. | Ar Marmous hac al Louarn. | Al Louarn hac ar Rezin.  ► |
FABL 47.
Ar Marmous hac al Louarn
Ar marmous eur vech a bede
Al louarn hac en suplie
Da rei eun tam eus e lost teo
Evit gollo e ziadreòn,
Hac e lavare deàn gourd
E voa ennes eur bec’h re lourd ;
E vije dezàn profitabl,
Scanvoc’h hac ive enorabl.
Al louarn a respont dezàn :
Guel eo genèn cals, emezàn,
Scuba an douar, lez da drous,
Evit gollo reor eur marmous.
Sans moral.
Er bed-màn cals o deveus re
Ha nìnver re neubeut ive ;
Evit qement-ze n’en deus qet
A dud pinvig accustumet
Du soulagi tud ho c’hanton
Gant ar pez ho deus ep ezom.
# Son kinniget d’an otro Vallée

| ◄ Dindan an Derven | Son kinniget d’an otro Vallée | Da Liz ar Bellek ► |
* Pa n’hallan a vouez uhel,
* Lavaret d’ac’h hirie,
* En hano hon Breiz-Izel,
* Bennoz ha trugare,
* Eun dudi eo evidon,
* Gant skoazel ma zelen,
* Kinnig d’ac’h, a greiz kalon,
* Ma gwellan gourc’hemenn.
* Siouaz ! gwan eo ma mouezig,
* Dister eo ma c’homjou,
* Gant telen moug ar goulmig
* Ne drid ket ar c’hoajou.
* Plijet rei d’ê, koulskoude,
* Eun degemer gwirion ;
* Karget int a drugare
* Ha deut eus ar galon.
* Mes komjou, en gwirione,
* Petra int nemet roz,
* C’houez vat gante d’ar beure
* Ha goenvet ’rôk an noz ?
* Ar veulodi, ar c’homjou,
* ’Vel avel a dremen,
* N’eus nemet an oberou
* Hag a chom da viken.
* War ho skouer ken kalonek,
* Labourat evit Breiz,
* Derc’hel stard d’hon brezonek,
* D’hon giziou fur ha reiz,
* Chom dîn betek ar maro
* Eus gouen kaer ar C’helted
* Ken kanet en ho kwerzio,
* ’N ho skridou ken meulet ;
* Setu aze, a gredan,
* Eur gador deread
* Da ginnig c’hoaz, en de-man,
* D’ho karante breizad.
* N’eo ket red d’in komz ive
* Eus Kroaz ar Vretoned,
* ’N hon bro perlezen a fe,
* Derven sonn ha kalet.
* He frouez breizek ha kristen,
* ’Zo, hep mar, d’he c’hrouer,
* Kalonekan gourc’hemenn
* ’Vit eun ober ken kaer.
* Ha tra vo koun en hon bro
* Eus ar « Groazig » karet,
* Gant karante, e hano
* Vo enni « kadoret » !
# Son ar voualc’hig

Drenv ar mene, goustadig An heol a ziskenne,
$\left\$
Bis
War an uhelan bodig,
Ti re li la, ti re li la, ti re li la la la,
War an uhelan bodig
An tad-moualc’h a gane.(bis)
En e vouez e seblante
Ruilhal perlez dispar,
A gouee, gant karante,
War sioulder an douar…
« kanomp, kanomp, emeza,
Setu deut ar bleuniou ;
An oabl a ziskeuda
E glazur ar maeziou.
Da zerr-noz ha da vintin,
An heol war ar spern-gwenn
A dôl, en eur vousc’hoarzin,
Perlez e gurunen.
An neiz a gren war ar brank,
Ar waz a dint er man…
Kalonou an dud yaouank
A drid hag a richan.
Kanet ’ta youankizou,
C’houi eo hanv Breiz-Izel,
Bleun buezek e mêziou,
Diamant he mantel !
Lezet bleuniou ho kalon
Da zigor d’ar vue,
Evel elestr an andon
Da bok an heol kreizte.
Ho kalon leun a furnez,
Liorz a goantiri,
Elec’h ma voud, hep paouez,
Eun ezen a zudi…
Me garfe, gant an ezen,
Richan enni bepred
Ha diskenn war ar c’hlazen
Da gutuilh eur boked.
Boked flam ha lugernus,
Tensor ar yaouankiz,
Rozennig karantezus,
Lilien leun a c’hliz !
Siouaz, bue eur vleuen
a zo bresk ha dibad,
Mes, o tifilh ar rozen,
E virer ar c’houez vad… »
Al lapousig beg-melen
A difonas e gan ;
Me boanie war ma zelen
Da dapout an diskan.
Tarnijet eo an evnig
E moren ar zerr-noz ;
Me ginnig d’ec’h e zonig
Evel eur boked roz.
Koulmig-Arvor :
# Son zoudard (1)

Oberennoù damheñvel pe handelvoù all zo ivez, gwelout Son Soudard.
| ◄ Potr he vleo melon | Son zoudard | Conscrived Loguivi ► |
Mar gan-me biken d’ann arme,
Treidadira, ladiradireno !
Mar gan-me biken d’ann arme,
Me am bo eun habit newe.
Eun habit newe penn-da-benn, Eun ancane ouz ma dougenn.
Eun tog a dri c’horn war ma fenn,
Ha war he leïnn eur blumachenn.
Eur zabrenn noaz ouz ma c’hoste,
Ewit mont treuzec ann arme !
Mac’harit Olier. — Pludual.
# Son zoudard (2)

| ◄ Conscrived Loguivi | Son zoudard | Kimiad soudard ar Républic ► |
Tri fôtr iaouanc deuz ar c’hontre
A zo partiet d’ann arme ;
 Ho zri d’ann arme partiet,
Hac ho zri ec’h int glac’haret,
 Abalamour d’ho mestrezed,
Pere a zo er gêr chommet.
 Ar iaouancan deuz anezhe
A deu da c’houlenn he gonjè :
 — Conjè, cabitenn, a c’houllan,
Ewit monet d’ar gêr breman,
 Na da welet ma dous, Annan
Am eus clewet lâret zo clanv.
 Az zoudard iaouanc a lâre,
’N ti he vestrès pa arrie :
 — Demad ha joa ’bars en ti-man !
Ma dous Annan, pe-lec’h e-man ?
He c’hoar Mari a oa en ti
A respontas neuze ’wit-hi :
 — Anna ’zo marw ha douaret,
Hac ive ma c’hoar all Jannet.
 — M’ê marw Anna, n’ê ket gant joa,
Met gant keun d’ ’n amourous ’defoa !
# Son va Mestrezig

| ◄ Son ar Gwin-ardant | Son va Mestrezig | Son ar C’hemener ► |
* Me zo ganin o veva, o veva, o veva,
* Me zo ganin o veva eur vestrezig flamm ;
* Trôet eo war an eva, an eva, an eva,
* Trôet eo war an eva, ne zebr ket eun tamm.
* N’eo ket deus ar re deva,
* Na gwisket deus ar brava,
* N’eo ket deus ar re deva, treut eo vel eur vaz,
* N’eo ket deus ar re deva,
* Na gwisket deus ar brava,
* Na gwisket deus ar brava, bale ra en noaz.
* Tri-ugent vloa tremenet, tremenet, tremenet,
* Tri-ugent vloa tremenet emomp asamblez ;
* Ha n’am eus biskoaz mennet, na mennet, na mennet,
* Ha n’am eus biskoaz mennet kuitât va mestrez ;
* Na tad, na mamm na pried
* N’o deus bet va aliet,
* Na tad, na mamm na pried, na breur na bugel,
* Na tad, na mamm na pried
* N’o deus bet va aliet,
* N’o deus bet va aliet da zont d’he lezel.
* Va mestrezig a labour, a labour, a labour,
* Va mestrezig a labour hep eun tenn alan ;
* Eus tomm pe yén, pe glebour, pe glebour, pe glebour,
* Eus tomm pe yén, pe glebour morse ne ra van.
* N’anve na kaoñ na kléñved,
* Ne vê na drouk na jenet,
* N’anve na kaoñ na kléñved, na poan na skuizder,
* N’anve na kaoñ na kléñved,
* Ne vê na drouk na jenet,
* Ne vê na drouk na jenet, ato vê zeder.
* Redeg a ra ken buhan, ken buhan, ken buhan,
* Redeg a ra ken buhan evel soñj an dén,
* Dre garéñchou ken bihan, ken bihan, ken bihan,
* Dre garéñchou ken bihan ha beg ar spilhenn ;
* Goùt a oar trôidellat,
* Goùt a oar kammigellat,
* Goùt a oar troidellat a-dreuz hag a-hed,
* Goùt a oar trôidellat,
* Goùt a oar kammigellat,
* Goùt a oar kammigellat da heul ar spered.
* Va dousig a oar tevel, ha tevel ha tevel,
* Va dousig a oar tevel pa vê mad ober ;
* Ne lak he mouez da zevel, da zevel, da zevel,
* Ne lak he mouez da zevel ’med reujado berr ;
* Neuze ’vat e oar kana,
* Diskana ha mouskana,
* Neuze ’vat e oar kana pa gomz an Aouen,
* Neuze ’vat e oar kana,
* Diskana ha mouskana,
* Diskana ha mouskana pa zon an Delenn.
* Meur a bennad plijadur, plijadur, plijadur,
* Meur a bennad plijadur am eus bet ganti,
* Hag e kavfen dinatur, dinatur, dinatur,
* Hag e kavfen dinatur ober disparti ;
* Lakit ’ta, va mignoned,
* Pa vin er bez diskennet,
* Lakit ’ta, va mignoned, da hun em c’hichen,
* Lakit ’ta, va mignoned,
* Pa vin er bez diskennet,
* Lakit ganin da gousket va zammig pluenn.
# Son kleier Sant Martin (Montroulez)

| ◄ Son Nigouden | Son kleier Sant Martin (Montroulez) | Kousk soudard Breiz-Izel ► |
* Sonit, sonit klemmus, kleier braz ar Maro :
* Unan a zo aet kuit, na deuio ken en dro.
* Sonit d’ar bugelig ken koant ha ken faro
* Aet daved an aelez, na deuio ken en dro.
* Sonit d’ar plac’h yaouank, galvet gant an Aotro
* E-kreiz hanv ar vuhe, na deuio ken en dro.
* Sonit d’ar zoudardig marvet evit e Vro,
* Kousket en douar yén, na deuio ken en dro.
* Sonit d’an tad, d’ar vamm, aet e-kreiz an daero.
* Digant o bugale, na deufont ken en dro.
* Sonit, kleier kañvus, an disparti garo
* Etre an dud a chom hag ar re zo maro.
* Spered, ijin, galloud, yaouankiz ha kened,
* Kouskit bremañ didrouz, bleuniou koant dibennet.
* Kouskit, hunvreou kaer, sonjezonou kollet,
* Kouskit, karanteziou da virviken torret.
* Kouskit, poan ha trubuilh, ankén ha goueladeg :
* Bremañ zo fin, vel kent, d’an daelou da redeg.
* Kouskit, paour ha pinvik, brazder hag izelded :
* Gant muzul an Ankou setu c’houi kompezet.
* Kouskit er gwele don, mesk-ha-mesk astennet ;
* Kleier braz ar Maro warnoc’h o deus sonet.
# Son joaus da dansal

Oberennoù damheñvel pe handelvoù all zo ivez, gwelout Zon joaus da dansal.
| ◄ Son Yannig Mic’hiek | Son joaus da dansal | Son ar boto lezr ► |
* Disul me am boa,
* Disul me am bo,
* Tri amourous yaouank,
* Da dansal war eun dro.
TRADUCTION. — Dimanche j’avais, — Dimanche j’aurai — Trois jeunes amoureux, — Pour danser en même temps.
Eadem.
# Testamant ar wiz coz

| ◄ Testamant ar gazec coz | Testamant ar wiz coz | Testamant ar c’havr ► |
Mar plij ganec’h, zilaouet, hac e clewfet cana
Eur chanson divertissant, ’zo zavet er bloa-ma.
 Neb welje Mari ’r Bonniec o vont ’n he c’hoef bihan,
Redec warlerc’h he c’hochon, bete bourg Perwenan.
 Ann hini goz a lare, en noz-se, d’ann ozac’h :
— Rèd a vo cass ar c’hochon na da Beurit-ar-Roc’h.
 Ar wiz coz a lavare, ’tremen ar Pont-Newez :
— Me ’c’h a da Beurit-ar-Roc’h, na da goll ma buhez !
 Ar wiz coz a lavare, pa zave war ar c’hra:
— Me ’c’h a da goll ma buhez, da di Iannet Cola.
 Ar wiz coz a lavare, pa zave war ar banc :
— Reit d’in eun tammic amzer, ma rin ma zestamant.
 Reit eun tam euz ma skéven d’am mestrès Yvona,
Ewit ma defo skiant, pa dô moc’h, d’ho c’hlenca ;
 Ewit ma defo skiant, eur wech all, pa dô moc’h,
Na da donet d’ho c’hlenca, eun tammic ’roc ann noz.
Reit-hu eur wadegennic d’am mestric bihanna,
Hac eun tam euz ma avu d’am mestrès Louiza.
 Reit-hu eur wadegennic d’ann otrou ar person,
Ha d’ar c’hure, ann Torec, eun tam euz ma joscon.
 Ann arc’hlasker a lâre, pa antree en ti :
— Ma c’hochon am eus clewet a zo lojet ’n ho ti ?
 Ann hini goz a laras, ha ken rust, en he fass : — Pewar c’hochon ’zo em c’hraou, n’eus hini anhe d’ac’h.
 — Hac unan dindan ar vinz, a lavaras ar plac’h ;
Ma vijec’h eur plac’h honest, na dlejec’h ket hen nac’h.
 Ar person a lavave, indan he surpilis ;
— Hervez ’m eus intentet, ê Goasdoue paotr ar wiz !
 Hervez ’m eus intentet, ê Goasdoue paotr ar wiz,
Ha, hervez ma intentan, gouarner ma ilis.
 Na m’oc’h eus c’hoant da glewet piou ê paotr ar c’hochon,
Ma eo Ervoan Goasdoue, euz a Landebaeron.
 Caër hen defo Goasdoue zevel he enorio,
Laeret hen eus eun alar, fourchet ha killoro ;
 Laeret hen eus eun alar, fourchet ha killoro,
Ha pevarzec re vazo, er gêr a Sant-Malo.
 Ar person a lavare, euz ar gador-zarmon :
— Me ho ped, goazed iaouanc, disket zôn ar c’hochon !
 Me ho ped, goazed iaouanc, disket zôn ar c’hochon,
Neb na ouio hi c’hanan, a c’huistello ann tôn !
Ma zad coz Pipi Chato, ’zo eun den a fesson.
’Wit miz ar foenn tremenet ’n ’eus collet he gochon...
 Ar wiz coz a lavare, pa dostae d’ar banc :
— Reit d’in eun tammic amzer ma rin ma zestamant.
 Eur wadegenn d’ar person hac eun all d’ar c’hure,
Ma defo sonj ac’hanon, da dremenn mallarge.
 Eun tam dimeuz ma avu da Herri Lip-he-vec,
Hac eun tam deuz ma c’halon a vô roët d’he wreg ;
 Eun tam dimeuz ma skevent vô reit da Chato goz,
’Wit ma serro he gochon, p’ô arri tost da noz.
 Ar zon-ma ’zo compozet gant Herri Lip-he-vec,
Ha madam Lez-hi-gouintra a lerer deuz he wreg ;
 Ha madam lez-hi-gouintra, deuz ar penn all a gêr ....
M. M. Ar Bras.
# Ti ar paour

Oberennoù damheñvel pe handelvoù all zo ivez, gwelout Ti ar paour (Lec’hvien).
| ◄ Spern-gwenn | Ti ar paour | Glac’har ar Barz ► |
D’an aotro André, person Prat.
* Me n’am eus ket eur maner
* Evel an aotrone,
* Ma lochig a zo dister
* Ha leun a baourente…
* Diskan
* Pell dimeus trubuilh ha trouz,
* Gant poaniou ma diouvrec’h,
* Me a vev ’barz ma zi plouz
* Laouen ha dinec’h !
* Ouz troad eur mene uhel,
* Dirakan eur wazig,
* Lec’h ma kân an durzunel,
* Eo kuzet ma nezig.
* Da lagad sard an heol-hanv
* Ez eo trouet e zor,
* Mes aveliou kri ar gouanv
* N’o deus ennan digor.
* Ne gaver ket ’barz ma zi
* Kalz a binvidigez
* N’oufen ket ober impli
* Gant eur zam ken diez…
* N’am eus ezom, war ma fe,
* Madou, na peadra,
* Ne c’houllan digant
* Doue Nemed eun tam bara.
* Ne weler em lochig-me
* Nemed pez a zo red ;
* En tu-hont a vefe re
* Ha trubuilhus meurbed :
* Eur prez evit an druilhou,
* Eun dôl d’en em voda,
* Hag enpad an nosveziou
* Eun oaled da domma…
* Skabel d’ar vignoned vad,
* Rak ebarz ti ar paour,
* Eo a ve kavet dalc’hmad,
* Dalc’hmad kalonou aour !
* Eur rummad-tud diskiant
* A lar d’in a-wecho ;
* — Gonit e rafes arc’hant,
* Ma kwitafes da vro…
* Da gomzou ken digompouez
* Mar c’halon a chom yen ;
* Petra talv pinvidigez
* Pell dimeus ma zraouien ?
* Miret, miret, tud diboell,
* Ya, miret ho tanve ;
* An evurusted zo well
* Zoken er baourente !
* Em zi plouz eo e fell d’in
* Tremen ma buegez,
* Boued am o, tra ma poagnin
* Ha bemde levenez…
* Pa glevin Evn-ar-Maro
* O skrijal kreiz an noz,
* Da c’hortoz falc’h an Anko,
* Ec’h in d’am gwele kloz ;
* Eno, start war ma c’halon,
* Ar Groaz derv mogedet,
* Me a varvo hep tam aon,
* Evel am o bevet !
* Ha dirak zant Per goude,
* Me a yel dianken,
* Pegwir Baradoz Doue
* A zo vit ar bewien !
# Tina goant

Oberennoù damheñvel pe handelvoù all zo ivez, gwelout Tina, Merc’h ar Meliner.
| ◄ Va merc’h Janned | Tina goant | Penaos e rin-me krampoez ► |
Ton dastumet e Lanngedik gant L. Herrieu
* Miliner, miliner, Kerc’hoant
* Anaout a rit e Dina goant ?
* 2
* E verc’h ker fichet d’ar zuliou,
* A zans ker skanv er pardoniou.
* 3
* Setu ar plac’hig dimezet ;
* Piou a zonj d’eoc’h he deus-hi bet ?
* 4
* Neb he c’harie ’vel e lagad,
* Laouik eus a vilin Rozmad ?
* 5
* Nann ! bet he deus eur genaoueg,
* Pinvidik, a gomz ar galleg.
* 6
* Ha setu rannet gant glac’har,
* Kalon ar miliner her c’har.
* 7
* Laouik a zo karantezus,
* Eur poanier mat, eun den nerzus ;
* 8
* Met egile en deus arc’hant :
* Setu ’n werzet Tina goant !
* 9
* Laouik ’ gomze a garantez
* Egile gomze a zanvez :
* 10
* Gant dilhad kaer, arc’hant hag aour
* E c’hounezas ar plac’hig paour.
* 11
* Va malloz rus war ar madou,
* A dro pennou ar merc’hedou.
* 12
* Gwell eo karantez leiz an dourn
* Eged aour melen leiz ar fourn.
F. V. AN UHEL. Bepred Breizad.
# Ti Kaniri Breiz

| ◄ Choumomp en Breiz | Ti Kaniri Breiz | Broad sklaved ► |
* Ni zo deut da gana herie,
* ’Vel en Amzer Goz,
* Pa oa ’uz d’ar Vro dorn Doue
* O rei e vennoz ;
* En amzer ma oa Breiz-Izel
* Eur vro gaer hag eur vro zantel :
* Deut a-leiz
* ’Bars en Ti Kaniri Breiz.
* Ni hon deus savet an ti-man
* En-kreiz an dachen ;
* N’euz moger ’bed en-dro d’ezan,
* Hag evit touen
* N’euz ’met bolz sklærius an nenvou,
* Pe ar gwez, pe ar c’hwabrennou :
* Deut a-leiz
* ’Bars en Ti Kaniri Breiz.
* Ni ’fell d’imp e vo hadsavet
* An holl bardoniou,
* Ha, ’vel gwechall, e vo kanet
* Gwerziou ha zoniou :
* Hargaset ar skoueriou hudur,
* Kemeret ar wir blijadur :
* Deut a-leiz
* ’Bars en Ti Kaniri Breiz.
* Toslaet ’ta braz ha bihan
* Ha pinvik ha paour :
* Na ganomp ket evit arc’han’
* Kennebeut ’vid aour.
* Ni a ro hor poan, hon amzer
* ’Vit Breiz-Izel hag he brazder :
* Deut a-leiz
* ’Bars en Ti Kaniri Breiz.
* Ar Furnez hag ar Wirione,
* Hargaset dre-holl,
* Sioaz ! ’bars an Amzer Neve,
* Gand an dud diroll,
* Ganimp a vo skoaziet bepred,
* En eneb da vestrou ar bed :
* Deut a-leiz
* ’Bars en Ti Kaniri Breiz.
* Ama ’ta e klevfet meuli
* Pez a dle sevel
* An ineou mad en dudi,
* ’Vel war diou askel ;
* Ar fallagriez, diskuilhet,
* A vo taolet d’an Drouk-Spered ;
* Deut a-leiz
* ’Bars en Ti Kaniri Breiz.
* Evit difenn hor c’hoz Herez,
* Dreist-holl Feiz ha Yez,
* Ni ya en Breiz dre bep parrez
* Hep doujans na mez.
* ’Vel ar beorien ni oar bale
* Ha kousket war blouz ’vit gwele :
* Deut a-leiz
* ’Bars en Ti Kaniri Breiz.
* Mar ’pe bet eun tam plijadur,
* P’arrufet er ger,
* D’ho re goz, ha d’ho krouadur,
* Kanet ’ta, emberr,
* Eur werz vurzudus pe eur zon
* Evit ma zailho o c’halon,
* En o c’hreiz,
* Dre garantez evit Breiz.